གཉིས་པ་སྒེར་གྱི་མི་རབས་རྣམས་ལ་ཡངས་ཕྱི་སྒེར་དང༌།དམག་དཔོན་གྱི་སྒེར།གྲུབ་ཐོབ་ཀྱི་སྒེར་དང་གསུམ་ལས།དང་པོ་སྒེར་དཔལ་ལེགས་འོད་པོར།དེའི་སྲས་དཔལ་ལེགས།དཔལ་འོད།དཔལ་ལྡན་དང་གསུམ་གྱི་གླིང་ཁ་ཟོལ་ཐང་སྟོངས་ཐང་བཟུང༌།དང་པོའི་སྲས་ཆུ་ཐོགས་དང་རལ་པ་འཛིན་གཉིས་ལས།ཆུང་བ་རལ་པ་འཛིན་གྱིས་ཆོས་རྒྱལ་སྲོང་བཙན་སྒམ་པོའི་ནང་བློན་མཛད།ཁྲ་འབྲུག་གཙུག་ལག་ཁང་རྟེན་དང་བརྟེན་པ་བཅས་གསར་བཞེངས་ལེགས་གྲུབ་མཛད།དེ་ནས་བཟུང་དམག་དཔོན་གྱི་སྒེར་ཞེས་གྲགས།རལ་པ་འཛིན་ནས་རིམ་པར་བརྒྱུད་པའི་གདུང་རབས་ཉི་ཤུ་པའི་སྲས།ལྔ་པའི་ནང་ནས་སྨོན་ལམ་རྒྱལ་མཚན་དང༌།མགོན་པོ་རྒྱལ་མཚན།དམག་དཔོན་ཆོས་རྡོ།དམག་དཔོན་ད་ར་འོད་བཞི་ནས་མཐའ་དགྲ་འདུལ་བའི་དམག་དཔོན་མཛད།མཆན་རལ་པ་འཛིན་གྱིས་མི་རྒྱུད་ཟླ་བ་རྒྱལ་གྱིས་མངའ་བདག་ཁྲི་སྲོང་ལྡེ་བཙན་གྱི་ཆོས་བློན་མཛད་ཅེས་རྒྱལ་རབས་ཁ་ཤས་ནང་གསལ་འདུག་པས་སླད་ཞིབ་ཆ་ཡོད་པ་ཞུ་རྒྱུ་ཡིན།སྲས་ལྔ་པ་སྒེར་སྒོམ་ཞིག་པོ་མཁན་པོ་སངས་རྒྱས་ཚུལ་ཁྲིམས་ལས་རབ་ཏུ་བྱུང་བས་མཚན་སངས་རྒྱས་སེང་གེ་བཏགས།མདོ་མཁར་དུ་ཉི་ཟླ་མིང་ཅན་གཙུག་ལག་ཁང་གཉིས་རྟེན་དང་བརྟེན་པ་བཅས་གསར་བཞེངས་དགེ་རྒྱུན་དཔག་མེད་བཙུགས་པ་ནས་པ་བཟུང་སྟེ་གྲུབ་ཐོབ་སྒེར་ཞེས་གྲགས།སྒེར་དམག་དཔོན་ཆོས་རྡོར་བའི་སྲས་རིན་ཆེན་གྲུབ།དེ་ལ་སྲས་བཞི་ཡོད་པའི་ནང་ནས་སྲས་ཆེ་བ་སྲས་རྒྱལ་པོ་འོད་ལ་ཡང་སྲས་གཉིས།གཅེན་རིན་ཆེན་རྒྱལ་མཚན་དང༌།གཅུང་ཤཱཀྱ་དཔལ།དེའི་སྲས་ཤཱཀྱ་འབུམ།